Diari Oficial de la Generalitat Valenciana


Sumari del DOGV 5832, del 21-08-2008 (2008/8517)

Assumpte civil 000570/2008. Notificació de la interlocutòria de mesures provisionals a Vasile Marmandiu.
--------------------------------------------------------------------------------------------------------

### Dades del document

Número de DOGV
:   5832

Data del DOGV
:   21-08-2008

Secció del DOGV
:   IV. ADMINISTRACIÓ DE JUSTÍCIA

Número del document
:   2008/8517


Data del document
:   02-07-2008

Organisme emissor
:   Jutjat de Primera Instància Número 7 de Castelló de la Plana

Tipus de document
:   Edicte

Descriptors 

:   * sistema judicial

Assumpte civil 000570/2008. Notificació de la interlocutòria de mesures provisionals a Vasile Marmandiu. [2008/8517]  
Eva María Murciano Vicente, secretària del Jutjat de Primera Instància número 7 de Castelló de la Plana, en el judici referenciat, ha dictat la resolució que te el text literal següent:  
«Interlocutòria número 298/1998  
Castelló de la Plana, 2 de juliol de 2008  
Fets  
Primer. La procuradora senyora Ferrada Julián, en nom i representació de Daniela Marmadiu en les actuacions de divorci número 421/2008, deduïx sol·licitud de mesures provisionals coetànies contra Vasile Marmadiu, cònjuge de la seua manadora, mitjançant d'altressí en la demanda principal, en els termes següents:  
1. Atribuir a la demandant la custòdia dels dos fills menors, i l'exercici exclusiu de la pàtria potestat.  
2. Visites entre el demandat i els fills menors sense pernocta.  
3. Pensió d'aliments de 500 euros, i meitat de despeses extraordinàries.  
4. Atribuir l'ús del vehicle comú a l'esposa fins a la liquidació de la societat de guanys.  
Segon. Formada l'oportuna peça separada, que es va registrar amb el número 570/2008, es va citar a les parts i al ministeri fiscal a la compareixença prevista en l'article 773.3 de la Llei d'Enjudiciament Civil, que va tindre lloc el dia 1 de juliol de 2008, i va comparéixer la part actora, que es va ratificar en la seua sol·licitud, mentre que la part demandada no va comparéixer, malgrat haver sigut citada. El ministeri fiscal va sol·licitar informar després de la pràctica de la prova.  
Tercer. Sol·licitada la recepció a prova, sa senyoria va accedir a allò sol·licitat, i va procedir a la pràctica de la proposta i admesa, que per la part demandant va consistir en: documental (donar per reproduïda tota la que obrava en el procediment principal, i una altra que va aportar en l'acte). El ministeri fiscal va proposar l'interrogatori d'ambdós parts.  
Quart. Practicada la prova en l'acte, i després d'informar el fiscal en el sentit que s'estimara allò sol·licitat per la demandant, amb l'única excepció que les visites entre el demandat i els fills es duran a terme en el punt de trobada, van quedar concloses les interlocutòries.  
Fonaments jurídics  
Primer. Els articles 102 i 103 del Codi Civil preveuen l'adopció d'una sèrie de mesures provisionals per l'admissió de la demanda de separació, nul·litat o divorci, mesures que, conforme assenyala l'article 106, acaben en tot cas, quan siguen substituïdes per les de la sentència definitiva o es pose fi al procediment d'una altra manera. Estes mesures no podran sol·licitar-se si prèviament s'hagueren demanat mesures prèvies a la interposició de la demanda, conforme indica l'article 773.1 de la Llei d'Enjudiciament Civil.  
Segon. Junt amb els efectes previstos en l'article 102, que es produïxen per imperatiu legal, l'article 103 contempla altres que han de ser fixats pel jutge. En el supòsit d'interlocutòries, i en relació amb la primera de les mesures plantejades (la guarda i custòdia i pàtria potestat respecte dels fills menors d'edat); ha quedat provat que des que es produïra el cessament de la convivència conjugal a principis de l'any 2008, abandonant el marit el domicili conjugal, ha sigut l'esposa la que ha quedat a càrrec de l'atenció dels fills de manera exclusiva, sense cap tipus de col·laboració, ni personal ni econòmica, per part del marit, que s'ha desentés per complet de les necessàries atencions que precisa la seua prole. Per tot això, resulta evident que ha d'atribuir-se a l'esposa tant la guarda i custòdia dels fills (en ser ella la que l'ha exercit de fet des de la separació, i qui es feia també càrrec dels menors durant la convivència conjugal) com l'exercici exclusiu de la pàtria potestat conforme a l'últim paràgraf de l'article 156 del Codi Civil, ja que el pare s'ha desentés completament de les seues obligacions parentals, resultant aconsellable que, almenys en seu de mesures provisionals, siga la mare la que exercisca amb caràcter exclusiu les funcions derivades de la pàtria potestat, de manera que s'evite la possibilitat d'intromissions del pare que pogueren pertorbar el normal desenvolupament de la vida dels fills, atesos la total despreocupació del pare cap als fills i el seu caràcter violent.  
Tercer. L'atribució de la custòdia dels fills a la mare obliga a determinar la forma en què el pare, com a progenitor no custodi, haja de relacionar-se amb els seus fills menors. L'article 94 del Codi Civil establix que el progenitor que no tinga amb ell els fills gaudirà del dret a visitar-los, comunicar amb ells i tindre'ls en la seua companyia. El jutge determinarà el temps, mode i lloc de l'exercici d'este dret, que podrà limitar o suspendre si es donaren greus circumstàncies que així ho aconsellen o s'incompliren greu o reiteradament els deures imposats per la resolució judicial. Per tant, el dret de visites regulat en l'article 94 del Codi Civil en concordança amb l'article 161 també del Codi Civil, no és un propi i vertader dret, sinó un complex de drets-deures l'adequat compliment del qual no té com a finalitat satisfer els desitjos o drets dels progenitors sinó també i sobretot cobrir les necessitats afectives i educatives dels fills a fi del seu desenvolupament harmònic i equilibrat; es tracta d'un dret subordinat a l'interés del menor, i així està recollit en la Declaració dels Drets del Xiquet, aprovada per Assemblea General de Nacions Unides de 1959, la Resolució de 29 de maig de 1967 del Consell Econòmic i Social de les Nacions Unides; i la Convenció del Consell d'Europa de 1980 sobre Reconeixement i Execució de Decisions en Matèria de Guarda de Xiquets. Per ser el més valuós i necessitat protecció, ha de ser concedit al marge i per damunt dels motius que van donar lloc a la separació o divorci dels cònjuges, ja que el dret de visites complix una evident funció familiar que encara que la família travesse una crisi o ruptura, fins i tot definitiva, es complisquen en la mesura que siga possible, els fins assignats al nucli familiar, entre ells, el del ple desenvolupament de la personalitat d'estos. Així mateix, l'article 94 del Codi Civil admet la possibilitat de limitar o suspendre el dret del progenitor a visitar el fill que no tinga amb ell en el cas que incomplira greu i reiteradament els deures imposats per la resolució judicial o es donaren circumstàncies que així ho aconsellen, però esta limitació o supressió únicament pot entrar en joc quan es donen les circumstàncies legalment previstes en l'article 94 del Codi Civil, perquè esta no sols produïx una incidència negativa sobre el progenitor, que no podrà veure omplides les seues aspiracions a estar amb el seu fill, sinó que redunda a més en major o menor mesura en una deficient formació de la personalitat del fill, que s'haurà desenvolupat sense comptar amb l'assistència, la tutela, el seguiment i el suport del seu progenitor, per la qual cosa ha de ser objecte d'una interpretació restrictiva. En el cas de les interlocutòries, hi ha unes circumstàncies que aconsellen establir algunes restriccions en la relació del pare amb els seus fills:  
1. Que el senyor Marmandiu no ha demostrat interés pels seus fills des que es va produir el cessament de la convivència conjugal, ja que ell mateix a penes ha visitat els menors més que en comptades ocasions, i sempre per breus períodes de temps, al marge de no haver atés tampoc a les seues necessitats materials ni haver-los passat cap quantitat de diners per a la seua manutenció.  
2. Que el pare té un caràcter violent, per la qual cosa la mare no sent seguretat de deixar sols als fills amb ell, màximament atesa la curta edat dels xiquets (el xicotet encara no ha complit un any d'edat).  
Per tot això, procedix establir un règim de visites progressiu, que inicialment haurà de dur-se a terme sota supervisió, en el punt de trobada de Castelló de la Plana, durant una hora en caps de setmana alterns, i només quan el personal d'este punt de trobada dictamine que la relació entre pare i fills és prou bona i oferisca les degudes garanties de seguretat per als menors, les visites podrien passar a desenvolupar-se fora d'eixe centre.  
Quart. En allò que concernix a la contribució del pare al sosteniment material dels seus fills, que es traduirà en el pagament d'una pensió d'aliments que, conforme a l'article 146 del Codi Civil haurà de ser proporcional als mitjans de l'alimentant i les necessitats dels alimentistes, cal partir de les circumstàncies següents:  
1. Que l'esposa i els fills viuen en una casa arrendada pels pares de l'esposa, la renda de la qual és de 580 euros mensuals, sense que conste si contribuïx o no al pagament d'eixe lloguer.  
2. Que l'esposa es troba actualment en situació de desocupació, i treballa en una empresa de recollida de taronja en l'estació hivernal; els seus ingressos quan treballa són d'uns 842 euros nets mensuals.  
3. Que el marit va tindre uns ingressos l'any 2007 d'uns 18.000 euros bruts anuals, i es troba actualment en situació de desocupació i cobra una prestació d'uns 1.200 euros nets mensuals.  
4. Que no s'han acreditat quines siguen les despeses ordinàries dels fills, i s'hauran de suposar que seran les normals en xiquets de la seua edat.  
Ateses estes circumstàncies, es considera ajustat fixar l'import de la pensió d'aliments en 200 euros per a cada un dels fills, amb l'obligació d'ambdós progenitors de pagar per meitat les despeses extraordinàries necessàries que generen els fills.  
Cinqué. De conformitat amb l'article 773.3 de la Llei 1/2000, contra esta interlocutòria no es podrà interposar cap recurs.  
Part dispositiva  
En atenció a allò que s'ha exposat, José Luis Conde-Pumpido García, magistrat jutge de Primera Instància número 7 de Castelló de la Plana,   
Acorda: adoptar les següents mesures provisionals respecte del matrimoni de Vasile Marmandiu i Daniela Marmandiu:  
1. Els cònjuges podran viure separats, cessant la presumpció de convivència conjugal.  
2. Queden revocats els consentiments i poders que qualsevol dels cònjuges haguera atorgat a l'altre.  
3. Llevat de pacte en contra, cessa la possibilitat de vincular béns privatius de l'altre cònjuge en l'exercici de la potestat domèstica.  
4. S'atribuïx a l'esposa la guarda i custòdia i l'exercici exclusiu de la pàtria potestat respecte dels dos fills menors comuns.  
5. S'establix el següent règim de visites entre el pare i els fills menors: una hora en caps de setmana alterns en el punt de trobada de Castelló de la Plana, en l'horari concret que determine el personal d'este centre, i sota la seua supervisió, i els tècnics hauran d'informar favorablement abans de permetre que les visites es desenvolupen fora d'eixe centre. Este règim de visites començarà únicament quan així ho sol·licite expressament el pare.  
6. El senyor Marmandiu pagarà, en concepte de pensió d'aliments per als seus fills, la suma de 200 euros per a cada un d'ells (400 euros en total), que ingressarà dins dels cinc primers dies de cada mes en el compte bancari que designe l'esposa, i que s'actualitzarà anualment conforme a les variacions de l'IPC. Les despeses extraordinàries necessàries que generen els fills seran pagades per ambdós progenitors a parts iguals.  
Estes mesures quedaran sense efecte, en tot cas, quan siguen substituïdes per la de la sentència definitiva, o quan es pose fi al procediment de qualsevol altre mode, excepte la revocació de poders, que és definitiva.  
Notifiqueu esta resolució a les parts, i feu-los saber que contra esta no cal interposar cap recurs.  
Esta és la meua interlocutòria, que ordene i firme».  
En atenció al desconeixement de l'actual domicili o residència de la part demandada, Vasile Marmandiu, el jutge, de conformitat amb el que disposen els articles 156.4 i 164 de la Llei 1/2000, d'Enjudiciament Civil, ha acordat la publicació del present edicte en el Diari Oficial de la Comunitat Valenciana per a portar a efecte la diligència de notificació d'interlocutòria de mesures provisionals.  
Castelló de la Plana, 2 de juliol de 2008.- La secretària judicial: Eva María Murcià Vicente.